khistorydata/jeongjo-sjw-relations huggingface dataset:
정조 8년 · 목
敎曰。右副承旨許遞。前望單子入之。又敎曰。承旨許遞代。以大司諫金思穆出牌。又敎曰。新除授承旨牌招察任。
정조 8년 · 강
許施沁都舊年留庫盡分之請。
정조 8년 · 목
江華留守鄭志儉啓言。本府境內。專種春年。而今年民間匱乏。種子絶少。本府年還總數。不過二千餘石。常年四分一留庫。民情猶患不足。今年則尤願加受。且其中有舊麰五百石。留庫中。則杇棄可慮。盡分係是事目之外。而本府事情如此。故敢達。從之。
정조 8년 · 강
命關西各邑採金。申飭禁斷。採銅銀諸道。一體禁戢。
정조 8년 · 목
平安監司李性源啓言。關西大小弊瘼。每蒙變通釐改。目下別無仰達。而淸南北各邑。處處採金。甚至於侵人山地。壞人田疇。南畝食力之民。太半歸於金穴。游手漸滋。西農之比歲不登。未必不由於此。申飭另加禁斷似好矣。敎以。不勤力農。游手滋多。不但爲當禁之大者。外此難言之弊。不一而足。依卿所奏。更加嚴飭。雖以採銅採銀事言之。朝家則每以爲宜禁不可許。近聞諸道或多圖得京關。設施站礦云。亦不可不一體禁戢。令廟堂申飭。
정조 8년 · 강
遞執義姜★(亻+寅)。掌令李鼎運。持平宋民載。獻納兪岳柱。正言崔守魯。
정조 8년 · 목
敎曰。執義姜★(亻+寅)許遞。又敎曰。不可一遞一否。引避諸臺竝許遞。前望單子入之。
정조 8년 · 강
遞左參贊權噵。右參贊徐有慶。以李在協鄭好仁代之。
정조 8년 · 목
敎曰。違牌參贊許遞。前望單子入之。待下批牌招。先參座後謝恩。文衡之違牌。極爲過矣。無姑行公之人。何必如是。大提學黃景源。從重推考。使之斯速擧行。旣非闕內赴坐。不必更爲牌招。以此意言于都堂。各別申飭參座。又敎曰。左右參贊。以李在協鄭好仁出牌去來知入。
정조 8년 · 강
遞副應敎李兢淵。副校理鄭在信。修撰曺遠振。
정조 8년 · 목
敎曰。受由及在外玉堂竝許遞。今日政。與未差之代。以在京無故人差出。
정조 8년 · 강
遞吏曹參議趙鼎鎭。以金憙代之。
정조 8년 · 목
敎曰。在外吏曹參議許遞。前望單子入之。
정조 8년 · 강
行都堂會圈。領議政鄭存謙。左議政李福源。右議政金熤。大提學黃景源。吏曹判書徐有隣。左參贊李在協。右參贊鄭好仁。吏曹參判金夏材。參議金憙。
정조 8년 · 목
八點李顯靖李延伋權裕洪樂恒孟至大李顯默李祖承朴廣源李東稷安策鄭致淳黃允大鄭萬始尹序東李翼晉成種仁趙濟魯李勉兢申耆徐瀅修趙弘鎭成德雨。以上取二十二人。
정조 8년 · 강
判府事徐命善箚辭內局提調之任。賜批。
정조 8년 · 목
批以。卿之辭。愈往愈摯。有難一向靳許。兼帶內局提調之任。今姑許遞。以便卿心。卿須勿復過辭。俟間造朝。仍命遣史官傳諭。
정조 8년 · 목
以宋載經爲承旨。尹承烈爲大司諫。林濟遠爲執義。李顯靖爲校理。李祖承趙濟魯爲副校理。李顯默爲修撰。申耆李勉兢爲副修撰。顯靖以下竝新通也。趙時俊爲刑曹判書。李福源爲內醫都提調。韓宗鎬爲純陵參奉。初仕也。
정조 8년 · 강
副司直李在簡上疏自列。賜批。
정조 8년 · 목
疏略曰。臣不孝無狀。橫被墓下人崔焴白地誣捏。危言悖說。罔有紀極。侵詆之辱。至及於亡父亡叔。敢效古人獄中上書之義。仰慕前後事實。惟察其冤焉。蓋陰竹筆峴。果是本縣鄕族崔哥族居之地。而家舍園林之可合山地者。已爲斥賣於他人。本主卽焴之九寸叔齊斗。買得卽忠州士人申星岳也。自崔哥凡三轉而屬於臣。庚寅遭臣妻喪。葬於新買之右麓。及至庚子。營臣父葬。其翌年遭母喪。又行合窆。焴之多年無一言往來。今來忽地辦此者。抑又何也。乞下此章。竝行嚴査。明賜處分。批以。所謂擊錚人之供。節節落空。本訟之外。誣罔上聽之罪。亦已綻露。卿何必過加引罪。勿辭行公。
정조 8년 · 강
以林道浩爲持平。李泰永爲正言。金履厚爲獻納。安鼎大爲掌令。前望也。
정조 8년 · 강
飭京司諸道決獄。
정조 8년 · 목
敎曰。前此申飭何如。而歲翻以後。刑曹死囚同推。不過是數次。京司若此。外方之準式擧行。何以董勵。刑曹堂上。竝令政院指名現告。從重推考。以此之故。成獄未完決之類。經年閱歲。不生不滅。宛轉於桎梏之間。豈非干和之一端。況今天序屬發生之節。對時育物。正不宜少緩。京囚中勿論未完決已完決。刑曹諸堂。依例直宿本曹。聚精詳閱。可放可仍之類。秩秩區別。兼附意見。書出別單。以爲入啓稟處之地。外方未完決之類。待諸道方伯畢巡還營。竝卽査問。可以直放者直放。可以稟決者稟決事分付。雖於已完決中。若有已見起疑處。亦卽論理狀聞之意。一體分付。雖以昨年言之。一二道外。稽滯特甚。春初知委之後。或有歲末登聞處。今番無或如是之意。各別嚴飭。
정조 8년 · 강
命尤甚邑編配。各其名上。付韱稟處。
정조 8년 · 목
敎曰。近聞筵臣之曾經道伯人言。尤甚邑編配爲弊。不但止於主客俱困而已云云。當此賙賑方張。不可無別般闊狹之擧。較看干犯輕重。移配稍實諸邑。最輕罪區別參量。亦無不可。該府該曹徒流案入啓。待書下。同罪之在於次稍實邑。未蒙一視之澤者。及移配之疊定處。該府該曹堂上。詳細準視。各其名上付韱。登對稟處事分付。
정조 8년 · 강
判下各該司上言覆啓。
정조 8년 · 목
備邊司啓言。楊州居民鄭光載等上言。其中狀頭則分付道臣。請各別嚴治。敎以。彼亦民哉。苟有失業之慮。朝家何必屢申飭禁。此事自在 先朝甲午乙未間。明有嚴飭之受 敎。而都下廛民之生。涯所係不少。一依受 敎。永久遵守。事理當然矣。廛肆之許接 宮底。顧恤與前自別。昨年再昨年。果有申禁之命。而渠輩猶不知戢。反生全吞之計。脫笠成群。遮蹕呼籲。此而尋常處之。國綱之掃地姑舍是。頑民無嚴之習。將無以懲戢。狀頭出付攸司。各別嚴治。雖以道臣言之。若能一依傳敎。十分束濕。豈有今番猥濫之擧。該監司從推考。又啓言。順天幼學吳碩祖等上言內辭緣。令道臣行關於水營及本府。使之永久遵行事。請竝申明知委。敎以。分屬因自不易。積弊豈可恝視。本司回啓條件。分付道伯。各別從長釐改。又啓言。八江船民林鶴齡上言內辭緣。更加爛熳講究。務歸至當後。請退于稟處。敎以。本司覆啓中追後二字。殆有甚於勿施云云。畿伯疏辭。尙不出場。江民上言。何足輕重。而勿論大小公事。置之可行可否之間。一味拋置。延時淹月。豈非本司第一病痛乎。此上言回啓。則依此施行。而昨年畿伯疏辭。趁今年漕役前。從長指一稟處。○戶曹啓言。西部良人徐宗興上言。其罪狀。令該曹請照律嚴勘。敎以。大抵䆃掌役價。無異於邸人貢人之役價。設置稍久。則必皆轉賣。便作渠器物。今必鄭妻免稅之留在本曹。竝與役價而不爲出給。未知其十分穩當。以是之故。年前罷宮房田土。出稅有土。䆃掌竝許依前受食。彼亦民也。欲奠本業。到今不可異同。本免稅。雖非有土。姑無屬空之事。亦無籍沒之擧。則役價出給一欸。似無持異之端。更加商量決處。○漢城府啓言。開城府軍官李彥默擊錚原情。別定査官。摘奸公決後狀聞之意。請分付道臣。敎以。勿論甲之直乙之曲。誠如渠所訴。焉有此等訟理。萬一反施。自有誣罔之律。以此以彼。詳査然後。可以決處。申飭道伯。別定隣近邑剛明査官。使之摘奸報來。具意見狀聞後稟處。○禮曹啓言。幼學咸致德上言。令道臣往復本縣推給。祠版偸埋兩人之罪。從公決處之意。請分付。敎以。卿議是。依此分付。又啓言。幼學文命純文應龍上言。請今姑置之。敎以。事涉猥越。依回啓。而江城君文漸益功勞卓異。勿論書院或鄕祠。隨卽繕葺。得免傾頹。實合記念之政。分付道臣。使之申飭地方官。顧助物力。斯速修改。其子孫。衙門營門間。收用之意。一體分付。又啓言。生員鄭夏濬上言辭緣。事係恩典。請上裁。敎以。贈兵曹判書鄭世雅賜諡事。贈左承旨鄭宜藩旌閭事。竝議于大臣。草記稟處。又啓言進士蔡一揆李羲之。幼學李慶相。生員李樹仁上言內辭緣。請竝今姑置之。竝敎以。議于大臣。草記稟處。○刑曹啓言。朴喜仁上言內辭緣勿施。而自臣曹請參酌懲治。敎以。詞案自在。三尺至嚴。雖不可枉法曲宥。而爲其父呼冤之事。不可以猥越。置之懲治之科。此而懲治。有關風化。卿則推考。上言勿施。又啓言。李召史上言內辭緣。臣曹不敢擅便。請上裁。敎以。此囚則方有審理之命。待秋新判堂出仕。聚會爛商。從速具意見論理稟處。又啓言。裵召史上言。亦令道臣詳査狀聞後。請稟處。敎以。此獄疑端。詳及於前下判付。而申飭道伯。斯速行査。仍具意見狀聞後稟處。○又啓言。擊錚人鄭遇郁原情內辭緣請置之。敎以。待新判堂出仕。與亞三堂各具意見論理稟處。
정조 8년 · 강
命部將金尙源。令兵判決棍。中官丁致寬金德瑞。附過放送。
정조 8년 · 목
義禁府以尙源議處啓。敎以。附過放送。兵判決棍棍五度。又以中官丁致寬金德瑞議處啓。敎以。旣命內府刊汰。附過放送。內侍拿處者之分囚各間。法義至嚴。而近來此法不無鮮弛之慮。無識武弁。自不免雜處。姑無分明現發之跡。今番則不必別般査究。後復有疑似之端。則守間吏卒及上直郞官反不飭之判事以下。難免重律。此判付。書付壁上。以爲惕念遵行之地。
정조 8년 · 강
命時囚李運昌議處。李喆模等勘放。
정조 8년 · 목
義禁府啓言。甲山前府使李運昌原情。泛稱遲晩。曾經宣傳官。請議處。允之。又啓言。安州牧使李喆模。杖八十收贖。公罪施行。允之。又啓言。孟山前縣監韓榮錫。徒三年定配。以喪前所犯收贖。而告身盡行追奪。又五年禁錮。私罪施行。允之。敎以。功減一等。
정조 8년 · 강
行召對于讌華堂。知事李在協。特進官李亨逵。承旨金思穆。玉堂李祖承李勉兢。假注書李敬五。史官金健修金鳳顯。宗臣廣陵君烻。武臣李漢泰。
정조 8년 · 강
遞承旨鄭東浚宋載經。以徐龍輔李文源代之。
정조 8년 · 목
敎曰。左副承旨右副承旨許遞。前望單子入之。
정조 8년 · 목
以權儐爲正言。趙弘鎭爲校理。愼爾復爲知義禁。李彙彬爲 義陵參奉。初仕也。
정조 8년 · 강
命追劃穀運船到泊後還歸船隻人物穩歸與否。探問狀聞。
정조 8년 · 목
原春監司徐鼎修以追劃穀畢到泊事馳啓。敎以。今則船運之役。無事了當。民事萬幸。到泊卸下後還歸船隻。亦須着意愼風發送。俾船中人物。得以穩歸本土事申飭。空船沙格監色輩。皆能生還與否。亦令嶺南關東伯探問各其邑倅。狀聞之意。竝自廟堂分付。
정조 8년 · 강
命沙峴內外造橋始役。更待下敎。
정조 8년 · 목
漢城府啓言。沙峴內外造橋處看審。則物力假量約爲一千八百餘兩。請以戶料兵布擧行。敎以。始役日子。更待下敎擧行。
정조 8년 · 강
掌令安鼎大上疏辭職。請討諸賊。賜批。
정조 8년 · 목
疏略曰。卽者栢府新除。又下於適到京邸之日。驚惶感激。不得不隨牌詣闕。拜章徑歸。特賜鐫削。臣方丐免。敢此附陳焉。噫。豈有如丙丁以來諸賊之窮凶哉。撛謙之罪。根柢則鄭妻也。量★(金+奕)之逆。窩窟則龜柱也。至如樂純國榮之心。路人所知。德相煥億之罪。擧國所憤。而尙靳兪音。上下相持。當斷頁斷。臣竊慨然。亟久三司之請。批以。所陳已諭於三司之批。爾其勿辭察職。
정조 8년 · 강
命新錄人多在罷散中。竝敍用。
정조 8년 · 강
勘放時囚李長煜等。
정조 8년 · 목
義禁府啓言。時囚罪人李長煜。杖八十收贖。奪告身三等。請放送。又啓言。事變假注書朴宗默。杖一百收贖。告身盡行追奪。私罪施行。又啓言。沃溝前縣監朴行淳。告身盡行追奪。徒三年定配。又五年禁錮。私罪施行。竝允之。敎以。功議各減一等。
정조 8년 · 강
御宣政殿。行晝講。知事李性源。特進官金夏材。承旨鄭昌順。玉堂趙濟魯申耆。掌令安鼎大。假注書李敬五。兼春秋金鳳顯。史官李崑秀。宗臣鶴林君焴。武臣護軍白東俊。
정조 8년 · 목
講孟子。○敎曰。明日發賣。須勿如前退定。俾無衆民虛還之弊事。承旨出去分付。又敎曰。日寒如此。麰麥能無凍死之慮乎。昌順曰。此時風寒。或多如此時。麥農豈有深慮乎。予曰。明日發賣分給時。兩堂上皆進去乎。注書出去知入也。又敎曰。俄有下敎於同副承旨。幾何爲之乎。注書知入也。朴能源回奏曰。平安慶尙兩道條已爲之。而其餘則未及爲之云矣。
정조 8년 · 강
罷黜樂安郡守李長喆。
정조 8년 · 목
全羅監司趙時偉以樂安郡守李長喆罷黜馳啓。敎以。渠亦人心。寧容乃爾。朝家於昨年湖南民事。費盡心力。夙夜憧憧。至于今未嘗頃刻少弛。身爲守宰。雖於把束之微。不宜容手於其間。今此李長喆之偸弄災結者。不特冒犯邦憲之爲可痛。以是心臨民。何事不爲。此等之人。但以當律勘斷。是豈當初申令之本意。亦無以戢他守宰。樂安前郡守李長喆。令該府星火拿來。以此傳敎添問目。嚴問口招。以爲別樣嚴繩之地。萬一一依邑吏之招。以補賑納招。則限直招嚴刑。斷不饒貸。預令該府知悉。此時本邑暫刻曠官。萬萬可悶。該郡守未差之代。卽令該曹口傳。勿拘蔭武。各別擇差。夜將向闌。待下批。明朝辭朝。給馬下送。
정조 8년 · 강
以李延喆爲樂安郡守。口傳也。
정조 8년 · 강
命擊錚人崔焴自畿營照法嚴勘。
정조 8년 · 목
京畿監司沈頤之以擊錚罪人崔焴査啓馳啓。敎以。觀此畿伯狀本。訟理曲直。不須說也。所謂崔焴者。藉令是山地本主。四次轉賣。今過二十年。而重臣又經三葬之後。忽地起訟。敢欲惹鬧者。在法不當聽理。況焴也又非本主。則渠之挺身鳴錚。果無甚麼意思之事乎。且觀刑曹原情。其事則有虛謊。其說則至陰險。如渠鄕曲賤氓。知有國法。焉敢乃爾。此殆不堪非分之慾。甘歸無嚴之科。本事之外。卽此一節。可謂頑民。到今査官報辭。道伯狀語。旣如是丁寧。更無可覈之端。至如語犯莫重。誣罔上聽之罪。一次刑訊。庶足知戢。而似此頑民。痛加懲治。可以尊朝綱。自本道照法嚴勘事回諭。
정조 8년 · 강
命移轉船護送湖西後。形止星火狀聞。
정조 8년 · 목
全羅監司趙時偉以移轉船謹愼領護馳啓。敎以。觀此狀辭。四十四隻船。無事過六邑浦口。交付珍島界云。此後益加惕念護送。到湖西地方後。形止星火狀聞。以紓宵旰之念。前此申飭何如。而十二日下敎。二十日回啓。事之稽緩。莫甚於此。自廟堂更加措辭嚴飭。
정조 8년 · 목
敎曰。今日風寒。無異冬令。明日發賣時。該堂趁民人未到前赴衙。俾無等待呼寒之弊。近聞該廳擧行。漸不如初。發賣之際。堂郞歇休房堗。甚至酣睡爲事。屢入於史官摘奸之行。後復如此。難免重勘。自始分時至畢分。必皆公服廳坐。無或暫離坐次。一二日之勞。尙不能耐遣可乎。以此意一體嚴飭。
정조 8년 · 강
吏曹判書徐有隣疏陳母病乞遞。賜批。
정조 8년 · 목
批以。冡宰重任。豈可輕遞。卿其勿辭。救護母病。
정조 8년 · 강
修撰李顯默避嫌乞遞。賜批。
정조 8년 · 목
避嫌略曰。向叨諫職。自陷顚錯之科。堂疏論斥。而且臣與同副承旨洪仁浩。爲姨從兄弟。春秋兼銜。在所當避。亟遞臣職。批以。抄啓講席。已有云云。爾其勿辭察職。春秋兼銜。許令該曹稟處。
정조 8년 · 강
遣承旨詣受 香所。奉審摘奸。
정조 8년 · 목
馬祖祭在明日也。
정조 8년 · 강
行召對于三善齋。召見 景慕宮提調尹塾。承旨金思穆。閣臣李崑秀。玉堂李顯靖申耆。假注書李敬五。兼春秋金健修。史官尹行任。
정조 8년 · 목
講國朝寶鑑。○申耆曰。適因文義敢達。漢之左內史。今之部官是已。然而五部於各司中。最爲殘司。部官則且以蔭官參下及新出六者塡差。故閭里非法之事。無以禁斷。雖或有可驚可愕犯分蔑倫之人。亦不敢誰何。自今以後。另飭京兆。隨聞懲治。以正風俗。恐合事宜矣。予曰。出擧條申飭。予謂塾曰。 宮誌中丙申丁酉事及 宮制變通。種樹顚末。未及載錄者。方欲校正。 宮司中如有鍊熟可堪之人。與之眼同。卿須總領爲之。數日內持册子。更爲入侍好矣。塾曰。謹當依下敎擧行矣。予曰。卿今爲備堂。於 本宮坊民事。何難乎照管。如有目下弊端。一一陳達。塾曰。頃日伏承聖敎。果於奉審後。招問居民。則生魚旅客人等所告內。一自旅客創設之後。本廛市人輩不無忮心。東北生魚之貴者。一馱收稅。一兩或一兩二十文。雖賤者。稅不下四五錢。魚商若其稅重。不入京中。故渠輩由此失利。將至渙散之境云云。臣則以爲一依米廛稅例。以魚一馱稅十文定式。旅客人處。亦爲申飭。至如牛肪廛設置。寔出保存新寓民人等之至意。而各懸房不惟潛賣於他人。牛脂一斤。詑價一兩八錢。不給此直。則初不賣於本廛。所謂一斤牛脂。極甚零星。而其中和以沙土宂雜之物。買之者不惟無利。大端落本。如是而其何望本廛之支保。居民之安業也。臣以謂勿論豐歉。牛脂一斤。秋冬則折價一兩二十文。春夏則折價一兩。永爲定式。使本廛之民以爲支保之地。予曰。 宮底居民之失業。不但可悶。因此魚產之不入京中之故。一魚之直。殆近十文云。當此歲饑錢荒之時。不可無別般周章之擧。卿旣兼備堂。以今所奏出擧條。與貢市堂上爛議。指一停當後。草記稟處。予曰。 宮苑樹林之䓤蔚。所見甚好。卿須種種申飭。案山種樹。一體申飭。塾曰。謹依聖敎奉行矣。又敎曰。 本宮凡節。事多苟簡。官員與下屬。將何以保存乎。塾曰。臣之淺慮。則給代錢還納。以爲補用之地似好。而 本宮亞於 太廟。事面恐涉如何矣。予曰。然矣。今於 本宮事。何論經費。須思好箇方略。與都提調商議稟處好矣。
정조 8년 · 강
遞承旨李文源。洪仁浩。以吳大益。趙尙鎭代之。
정조 8년 · 목
敎曰。在外承旨許遞。與未差之代。前望單子入之。又敎曰。右副承旨聞有實恙。許遞。
정조 8년 · 강
召見承旨朴祐源于誠正閣。
정조 8년 · 목
予曰。爾往發賣所。分給凡節。果何如。堂郞皆早進乎。祐源曰。臣馳往發賣所見之。則二堂上李在簡。郎廳尹文東李淑未明前俱到。分給之際。米色極好。斗量亦準。無一夫呼冤之歎矣。
정조 8년 · 강
命啓下文書。各房單抄。與傳敎謄本。同爲入啓。
정조 8년 · 목
敎曰。曾見院中日記。因故相金在魯所奏。每日所下傳敎判付。則分申前後謄入。啓下文書。則亦爲分申前後單抄書入。擧條之啓下。亦自此時。蓋出於防奸僞之意也。此規其後廢閣。又因重臣黃景源以知申出擧條。申復古規。而後又不爲遵行。乙未聽政後。特命修復矣。至丙申御極以後。因承宣言。以申前後分書入啓。不無掣礙之端。翌朝書入。永爲定式。至今遵行。而至於啓下文書單抄書入之規。未免漏却矣。適因言端思之。此事不可不更有定式。自明日傳敎書入時。前一日所下文書度數。各房單抄。廳坐時。各房承旨照檢。與傳敎謄本。同爲入啓事。載之院中故事。
정조 8년 · 강
命前吏曹佐郞李集斗敍用。仍任前職。
정조 8년 · 강
有政。吏曹參判金夏材。兵曹判書李★(土+甲)進。
정조 8년 · 목
以李養鼎爲兵曹參判。愼爾復爲知事。徐有防爲同知。
정조 8년 · 강
命宣傳官林栽洙特爲陞六。
정조 8년 · 목
因宣傳官廳射會全布別單。敎以。六巡全布。射會節目成出後。所未有之事。極爲可尙。五巡全布。猶且陞六。況六巡乎。宣傳官林栽洙。特爲陞六。
정조 8년 · 강
禮曹以鄭夏濬等上言收議覆啓。
정조 8년 · 목
該曹啓言。因永川生員鄭夏濬上言。贈兵判鄭世雅賜諡事。贈左承旨鄭宜藩旌閭事。議于時原任大臣。則領議政鄭存謙。右議政金熤以爲。鄭世雅倡義敵愾。頗有戰功。固已可尙。而鄭宜藩之蹈刃衛父。罵賊殉身。令人激感。宜藩旌閭之典。在所當施。而世雅之一贈再贈。至於正卿。在朝家償功酬勞之道。亦云至矣。今又請易名之典。實涉屑越云。左議政李福源。判府事李徽之以爲。鄭世雅易名之典。其子宜藩旌閭褒尙。恐不爲濫云。請上裁。敎以。依右相議施行。又啓言。因慶州生員李樹仁上言。議于時原任大臣。則俱以爲李彥适之孝行純篤。先正之詩文。鄕祠之躋享。可以徵信。許其貤贈。恐似合宜云。請上裁。敎以。依時原任諸大臣議施行。又啓言。南部幼學李慶相上言。議于大臣。則領議政鄭存謙。右議政金熤。判府事徐命善李徽之俱以爲李重老之妻鄭氏。十三日忍飢索夫屍於積屍之中。十年服衰。敎子復讎。苟非卓異之貞烈。何能辦此。旌閭之典。恐不靳施云。左議政李福源以爲旌表之典。孝忠烈三者而已。鄭氏事行。誠不愧爲孝子之母。而求之三者之中。未見十分襯當。旣旌其子。又旌其母。在於恩典。亦涉濫觴云。請上裁。敎以。依領右相及兩判府事議施行。
정조 8년 · 강
遣承旨詣 宗廟　景慕宮。奉審摘奸。
정조 8년 · 강
詣暎花堂。行瑞蔥臺試射。
정조 8년 · 목
具戎服。自內詣暎花堂前庭幕次。予曰。江都秋麰何如。直提學鄭志儉曰。近聞頗有勃興之望云。民事誠多幸矣。善復曰。本局哨官李商采。參上哨官受點矣。今聞有唱榜出六下敎。而兵曹以無文蹟。姑不付司果云。商采方在參上參下未分中。本局亦難擧行。故敢達。予曰。出擧條。分付該曹。試射訖。還內。
정조 8년 · 강
飭京兆及設賑諸道疫癘。
정조 8년 · 목
敎曰。近來朝晝異候。暄冷大不適。雖非饑饉之餘。輪行之疾。易致熾行。況此凍餒顑頷之類。萬一感觸。勢將至於疫癘而後已。聞京外多有疑涉之症。死亡相續云。而姑無登聞之擧。亦諱災之一端。才因筵臣言。已令申飭。而更以此備忘記。令廟堂謄布京兆及設賑諸道。方痛幾名。死亡幾名。一一啓聞之意。嚴飭分付。
정조 8년 · 강
遞知義禁愼爾復。同義禁李憲默。以李性源爲知義禁。洪秀輔爲同義禁。
정조 8년 · 목
敎曰。在外禁府堂上許遞。前望單子入之。
정조 8년 · 강
景慕宮春享大祭香祝。命親押。
정조 8년 · 목
因香室受押單子。敎以。詣　本宮。當親押矣。
정조 8년 · 목
景慕宮春享在再明也。
정조 8년 · 강
遞承旨林錫喆。以趙鼎鎭代之。
정조 8년 · 목
錫喆不爲仕進。敎以。許遞。前望單子入之。
정조 8년 · 강
召見承旨朴祐源趙鼎鎭于觀物軒。
정조 8년 · 목
予曰。昨夜　社稷摘奸。何以爲之乎。祐源對曰。皆精潔。摘奸諸執事進排官。亦無頉。又以虔誠行禮。毋或草率之意。傳敎于獻官。仍詣祭班。禮畢而還矣。予曰。就位於何處。祐源曰。立於壇司之右矣。予曰。爾往參班。獻官以下。加意小心乎。祐源曰。然矣。予曰。見撤牀而來乎。祐源曰。恐或復命之遲緩。申飭獻官與壇司而來矣。予曰。檢校直閣徐龍輔處。御製斯速校正以入之意分付。敎曰。新除授承旨。牌去來催促。又敎曰。禮房承旨與稟事閣臣入侍。予曰。以金憙出牌事分付。
정조 8년 · 강
命新除箕伯。從速辭朝。
정조 8년 · 목
敎曰。春務方殷。行部漸近。新除箕伯。使之從速辭朝。
정조 8년 · 강
以韓光會爲分內醫提調。口傳也。
정조 8년 · 강
飭原春道列邑癘疫救療。
정조 8년 · 목
原春監司徐鼎修以癘疫救療狀馳啓。敎以。春寒尙峭。飢饉之餘。易致癘疫傳染之患。另加嚴飭列邑。方痛之類。十分救療。稍俟暄和。結幕分置。無或有一毫泛忽之意。自廟堂措辭行會。目下果無方痛者乎。形止。使之狀聞。
정조 8년 · 강
以金憙爲吏曹參議。
정조 8년 · 목
敎曰。吏曹參議前望單子入之。待下批。牌招察任。
정조 8년 · 강
以吳大益爲兵曹參判。
정조 8년 · 목
兵曹啓言。參判有闕之代。請令該曹口傳差出。允之。
정조 8년 · 강
頒新印敦孝錄于奎章閣。
정조 8년 · 목
敎曰。新印敦孝錄。別壯紙件西庫一件。內入一件。壯紙件內入三件。西庫三件。外奎章閣一件。閣上一件。次壯紙件內入五件。提學金鍾秀兪彦鎬。直提學鄭志儉徐有防。直閣鄭東浚。待敎李崑秀。檢校直提學徐浩修。檢校直閣金憙金載瓚。檢校待敎尹行任。校正閣臣原任直閣徐鼎修徐龍輔本家一件。檢書官李德懋柳得恭。各一件賜給。
정조 8년 · 강
命閣志跋文。從速製進。
정조 8년 · 목
敎曰。閣志出草已久。而尙未入刊。近始親自釐正。略有一一籤付處。擬於數日內鋟梓。而不可不一經卿眼。故玆下送。卿其詳覽。具意見。後日登對時面奏。跋文有令時原任閣臣中曾經文衡人製進之命。亦爲從速製進之意。遣閣吏下諭于一提學楊州牧使處。
정조 8년 · 강
詣　景慕宮。行春享大祭省牲省器。
정조 8년 · 목
具翼善冠袞龍袍。乘輿出弘化門。由館峴。敎曰。侍臣班。除玉堂則立於經筵班。初獻官錦城尉先詣廟所待令事分付。又敎曰。禁喧郞廳拿入。又敎曰。拿入安徐。記過待令。仍詣　景慕宮。行望　廟禮。省牲省器時至。改具遠遊冠絳紗袍。詣位省牲器如儀訖。敎曰。別例房郞廳鄭華淳入侍。予曰。爾能修理不侈。可謂善擧職矣。與鄭判府爲幾寸乎。華淳曰。爲四寸矣。改具翼善冠袞龍袍。乘輿由月覲門還內。敎曰。駕後宣傳官沈錞汰去。
정조 8년 · 강
遣承旨詣　景慕宮奉審。
정조 8년 · 목
敎曰。禮房承旨馳詣　景慕宮。待禮畢撤籩豆後。奉審以來。
정조 8년 · 강
飭桂坊可合人。限內薦進。
정조 8년 · 목
敎曰。向於朝參日。副學所啓。以桂坊可合人。內而卿宰。外而方伯。各薦一二人爲言。批旨許施。今已多日。尙不薦似。事甚遲緩。更令銓曹申飭。皆於一兩日內爲之。外方則搜訪之道。不宜一毫疏漏。此與京洛有異。亦難一一强覓。不可不寬限。來月內薦進之意。一體分付。
정조 8년 · 강
命出番禁軍及步馬軍解嚴。
정조 8년 · 목
敎曰。出番禁軍及出番步軍。先爲解嚴。馬軍騎士。亦爲解嚴事分付。
정조 8년 · 강
命北關監賑使狀啓。令廟堂今日內稟處。
정조 8년 · 목
北關監賑御使李在學以濟倉穀盡數輸送馳啓。敎以。令廟堂今日內。草記稟處。
정조 8년 · 강
命監賑穀品另擇分饋。
정조 8년 · 목
敎曰。觀此監賑使狀啓。內下賑資。以別賑二巡磨鍊。初巡去月已分給云。來巡則不無始勤終怠之慮。穀品另加精擇分饋之意。更令廟堂申飭。
정조 8년 · 강
運穀差使員論賞。令廟堂行會御史處。
정조 8년 · 목
督運御史金載人以運穀差使員守令邊將姓名馳啓。敎以。盈德縣令尹耆東。一萬三百餘石。看檢裝發。俱得利涉。渠之勤勞。極甚嘉尙。論其效力。豈下於善賑。此穀輸致。活我東民幾十萬。賞典已例之有無。不須說也。令該曹待窠準職除授。彦陽縣監李彦愼。三千二百石。亦能無事畢運。陞敍。昌原府使李尙訥。監運穀數。較諸彦愼雖多。自有向來事。補愆在渠足矣。然亦不可全然置之。特賜兒馬一匹。西生僉使申好祥。一萬七千六百石穀物。領運之功。宜有別般獎勸。聞已限滿遞歸。亦令該曹明日政。更除善地邊將。御史論賞。待湖西穀畢運。當下敎矣。今番嶺穀之善運。皆由御史及差使員殫誠董督之效。比再昨年西穀監運之人。其能否勤慢。不可同日而語。朝家賞罰之政。豈無弦韋之擧。竝須知悉事。令廟堂行會御史處。關東差使員姓名。姑不陳聞。亦令廟堂行會催促。
정조 8년 · 강
命今日肄儀後。由月覲門還宮。
정조 8년 · 목
敎曰。雨勢如此。將事之際。易致失儀。百官以黑團領隨駕。展拜後先卽退去。侍衛雲寶劍外。竝以入直隨駕事分付。過隸儀後。當由月覲門還宮。該房知悉。仍敎曰。出番禁軍及出番步軍。先爲解嚴。馬兵騎士。亦爲解嚴事分付。
정조 8년 · 강
監賑御史李在學。以濟倉穀輸送及綸音宣布馳啓。
정조 8년 · 목
北關監賑御史李在學。以濟倉穀盡數輸送馳啓。敎以。令廟堂今日內。草記稟處。又以綸音宣布。內下賑資分俵各邑事馳啓。敎以。春寒尙峭。念及北民呼庚之狀。夜輒明發。且爾出自近密。關外經歲。每不禁念爾耿然。際見爾去月十八日寫上有旨祗受狀本。認出京闕之戀。目下民情所條列者。亦甚該詳。庶可以領略萬一。爾之報效。在此活窮濟飢一款。爾若誠心殫竭。無使一夫一婦有顚連之患。則爾勞爾功爲如何也。爾其益加慥慥。以答予特卑之本意事。更爲回諭。
정조 8년 · 강
領議政鄭存謙箚陳病狀自引。賜批。
정조 8년 · 목
箚略曰。癱瘓之症。首尾一朔。末由起動。今日陪班。亦闕常禮。論其罪負。萬隕難贖。亟賜譴勘。批以。未參陪班。庸何傷也。惟冀加意愼攝。俟少間。出而視事。仍命遣史官傳諭。
정조 8년 · 강
玉堂聯箚請寢　閟宮親享之命。賜批。副應敎李兢淵。校理林濟遠。副校理林道浩。修撰李鼎運。副修撰李頤祥。
정조 8년 · 목
聯箚略曰。　閟宮之親祼隔宵。鑾輅之夙戒在卽。通宵之雨。蹕路成泥。況藥院之起居纔撤。玉候之少愈有戒。雨中動駕。旣乖節宣之方。乞寢成命。批以。已悉於藥院矣。
정조 8년 · 강
召見承旨朴祐源于觀物軒。
정조 8년 · 목
予曰。箕伯疏批。不多日內辭朝。以從速辭朝事改書之意。分付政院。仍敎曰。政官誰爲承牌。問入。又敎曰。政廳望筒入之。又敎曰。守令邊將薦單子催促。又敎曰。桂坊薦。亦令催促。大臣今日內。皆使薦入。又敎曰。春桂坊先生案。注書出去持入。
정조 8년 · 목
以蔡弘履爲右尹。林芝秀爲　義陵參奉。初仕也。
정조 8년 · 강
遞承旨李時秀。以金載瓚代之。
정조 8년 · 목
敎曰。同副承旨許遞。前望單子入之。
정조 8년 · 강
備局以北關監賑使李在學濟倉穀輸送狀覆啓。
정조 8년 · 목
備邊司啓言。卽因北關監賑使李在學濟倉穀盡數輸送事狀啓。令廟堂稟處事命下矣。取見其狀本。則以爲道臣劃送八千二百石。較之朝家所劃。不能爲半數。如或有事勢之不獲已者。除其若干數。臨時進退。不害爲共濟之義。而今以零星之數。勘斷登聞。更無從後輸送語。道臣劃送之數。無以支用。一依朝家所劃。盡數輸送事。更令廟堂稟旨催促爲請矣。蓋此交濟穀輸送一事。道臣則每以南北關民穀多寡。斷斷爲言。監賑使則以北關異於南關。歉荒尤甚。貿遷頓絶。不可不準數請得爲言。閱歲相持。汔未歸一。有難以遠外料度。折衷指揮。而朝家處置。當觀大體。二萬包區劃。北道民人。旣皆聞知。莫不跂足望哺。則到今事勢。不可失信。依前劃給數爻。趁卽陸續輸送。毋或更事防塞。南關則各項留庫中。勿拘錢穀。稱此數加分或貸下。從便推移。亦無絕巡之弊事。請一體嚴飭於道臣。允之。
정조 8년 · 강
宗府以安光集處。姑未更査啓。
정조 8년 · 목
宗親府啓言。問于宋樂休處。則所告內。安光集家。更爲搜問。則果無年歲相當處子。而誤聽自現。故安光集處。姑未更加嚴査。何以爲之。敎以。更定可合處後草記。萬一又復如此。難免重勘。依此惕念擧行。
정조 8년 · 강
順陵　神御牀別紋席。命卽新備改排。偸竊人。各別跟捕。
정조 8년 · 목
禮曹啓言。卽接　順陵參奉所報。則昨日本　陵丁字閣奉審。則　神御牀上所排別紋席不在。四處搜索。終不知去處云。聞甚驚駭。別紋席。令該曹卽爲新備改排。當該入直官員及守僕等。俱有不謹守直之罪。亦令該府該曹處之。偸竊人。令左右捕廳各別跟捕。期於捉得之意。請竝分付。允之。敎以。待結末處之。
정조 8년 · 강
命玉泉寺紙供。令本道具由報成後草記。
정조 8년 · 목
戶曹啓言。卽接禮曹移文。則慶尙道晉州玉泉寺。僧徒之富饒。紙品之潔白。最合於御供。紙地寺刹。以此入啓移劃云。今此玉泉寺。今年爲始。劃內司。而一依仙巖寺例。成節目擧行之意。請分付。敎以寺刹劃屬。出於不煩經費之意。而依草記施行。本寺如或凋殘。令本道具由報成後。更爲草記。
정조 8년 · 강
命觀察使節度使薦。六曹頉草記。勿爲捧入。
정조 8년 · 목
戶曹啓言。觀察使節度使薦。每於歲首擧行。而堂上有故。限內不得爲之。敎以。近來不薦。便成謬例。豈可每每任之。至於今年。兵曹外俱不薦似。此亦有關國綱。各該堂上。竝推考。今則堂上備員。卽爲薦進。此後六曹無故不薦。則頉草記。政院勿爲捧入。
정조 8년 · 강
政府及三曹以限內不得議薦啓。
정조 8년 · 목
議政府啓言。本府每於歲首。觀察使節度使議薦。而領議政鄭存謙身病。限內不得議薦。敎以。廟薦則爲之。本府歲首薦則不爲之。無或有斑駁之歎乎。政府擧行。如是之故。各該曹俱不議薦。是豈愛其禮之意乎。此等按例之事。每令予添一酬應之端。爲卿等不能無慨然也。卿等故見戶曹草記批旨宜矣。○禮曹工曹刑曹俱以限內不得爲議薦草記。竝敎以。依戶曹草記批旨施行。
정조 8년 · 강
左議政李福源。右議政金熤。聯箚自列。賜批。
정조 8년 · 목
箚略曰。臣等伏見傳敎。以政府歲首薦事。飭敎甚嚴。職在中書。固當率先六部。毋替故常。而臣等又不敢擧行。上貽酬應之煩。亟降威罰。批以。祗出愛禮之意。何必以此過引。卿等安心勿辭。仍命遣史官傳諭。
정조 8년 · 강
平安監司鄭民始疏辭新除藩任。賜批。
정조 8년 · 목
批以。爲卿便養。暫畀藩任。卿其勿辭。從速辭朝。
정조 8년 · 강
知敦寧徐有寧。工曹判書趙時俊。疏辭新資。竝賜批。
정조 8년 · 목
竝批以。新資實循久次。卿其勿辭行公。
정조 8년 · 강
吏曹參議金憙避嫌乞遞。賜批。
정조 8년 · 목
避嫌略曰。本曹參判金夏材。卽臣之族叔也。前後居銓之人。引此陳章。獲蒙體諒者。非止一二。乞諒亟遞。批以。旣非法典所載。何論已例有無。爾其勿辭察職。
정조 8년 · 강
守禦使鄭尙淳疏辭新除。賜批。
정조 8년 · 목
批以。南城新命。認卿謹於綰守。勿辭行公。
정조 8년 · 강
持平洪聖兢避嫌乞遞。仍請班次不參卿宰以下譴罷。賜批。
정조 8년 · 목
疏略曰。日者賓對。諫院不備。無路合辭。退歸矣。噫。彼承宣。援前所未有之規。勒使之去就者。亦何意見。只緣臣見輕至此。慙愧而已。亟許鐫改。日昨宮庭行禮時。序立班次。殆不成樣。體禮所在。誠極駭然。臣謂不參卿宰以下。捧現告譴責。當該押班監察。亦施罷職之典。守令歷辭。法意有在。如非當日辭朝。則在所不已。而近多廢閣不行。此亦有關紀綱。更加另飭。俾古例無壞。批以。昨日　宮庭班次。不若向日。續續譴罷。亦涉屑越。卿宰以下。竝推考。監察從重推考。守令不爲歷辭事。有關紀綱。依施。爾其勿辭察職。
정조 8년 · 강
罷黜沃溝縣監朴行淳。
정조 8년 · 목
全羅監司趙時偉以沃溝縣監朴行淳罷黜馳啓。敎以。令該曹口傳。各別擇差。待明朝辭朝。
정조 8년 · 강
召見承旨金載瓚趙鼎鎭于觀物軒。
정조 8년 · 목
敎曰。左副承旨入侍。又敎曰。右承旨入侍。予曰。今日番次。爲本閣乎。爲政院乎。載瓚曰。當坐直本院。予曰。桂坊薦。幾何入來乎。注書持入。又敎曰。藥院提調入侍。予曰。御製綸綍冊子。兼春秋出去持入。予曰。丙申四五月日記及八道狀啓謄錄。注書持入。
정조 8년 · 강
命沃溝縣監各別擇差。
정조 8년 · 목
因沃溝縣監望筒。敎曰。何必以通禮準朔人擬入。無論文蔭武。勿拘常格。各別擇差。此望筒勿施。
정조 8년 · 강
以柳光國爲沃溝縣監。口傳也。
정조 8년 · 강
領議政鄭存謙陳箚自列。賜批。
정조 8년 · 목
箚略曰。政府董率之地。薦剡按例之事。不能擧行。致勤飭敎。緣臣病故。至煩頉稟。僚相替引。尤增悚恧。玆敢自訟。乞賜譴罰。批以。此亦相府故事。所惜者廢却。然豈可以此微事。至有尋箚之擧。卿須安心勿辭。仍命遣史官傳諭。
정조 8년 · 강
工曹參議兪彦鉉陳疏乞遞。賜批。
정조 8년 · 목
批以。解由勿拘。爾其勿辭察職。
정조 8년 · 강
右承旨柳誼陳疏自引乞遞。賜批。
정조 8년 · 목
疏略曰。迺者持平洪聖淵之疏。雖不直勘臣罪。可見其譏斥。當初臣之請推。只出相規之意。則今臺臣之言。亦當安而受之。而愧汗浹背。承膺無路。乞遞臣職。批以。一司詣臺。元無備二員入侍之例。爾之向日請推。誠有不審之失。人之爲言。但當受而爲罪。豈敢上章煩浼。爾其勿辭。從速察職。
정조 8년 · 강
命瑞興縣監尹光濩。更爲拿處。長鬐縣監崔世命。令道伯決杖後狀聞。
정조 8년 · 목
刑曹啓言。充軍罪人元應常。當初趁不赴配。末後直走其家。長鬐縣監段。罪人還送。不以將差。乃以食主人假作押付將差。有此屢朔之遲滯。當該縣監。令該府請拿處。允之。敎以。瑞興倅。俄因禁府公事。才命放送。而與此原情。較渠爰辭。大段逕庭。而元應常之中路潛往本縣。至於經月過歲之罪。渠旣一一直招。如有國綱。寧容乃爾。該縣監尹光濩。更令該府拿問嚴處。長鬐段。亦是尤甚邑。此時守令拿來。有關民弊。然渠旣所犯之罪。不一其端。待畢賑。令道伯決杖後狀聞。以防編配之弊。
정조 8년 · 강
秋曹以罪人韓世圭等原情啓。
정조 8년 · 목
刑曹啓言。罪人韓世圭原情。泛稱遲晩。地方官安州牧使。則罪人之數朔逗遛。不能覺察。宜有警責。而世圭與將差偕往本土情節。旣已箇箇直招。該牧使李喆模。令該府請拿問處之。允之。敎以。他餘條件假置之。依元應常公事判付施行之意。分付道臣。又啓言。罪人許煥。依　先朝受敎。爲先放送。而所供如此。請上裁。敎以。無論伐喪掘塚。或破棺露屍。一門兩人之發配。果何委折也。父母篤老。其子無他兄弟者。流配許令收贖。必是金石之典。而被配兩人親年之篤老。果如渠所供。又何越法勘斷也。由前由後。不可不明査處之。卽自本曹措辭行會該道。令道臣嚴査。具意見狀聞。而近來京外回啓。輒多愆限。甚至日前吏曹事。而稽滯極矣。此後則政院察飭。而本曹各別察飭。俾無竝與本曹論罪之地。又啓言。罪人金成大。依　先朝受敎。爲先放送。而所供如此。請上裁。敎以。原情全諱實狀。只請蒙放。其矣所爲。極涉荒謊。不可以爲親乞懇。遽然議處。明日開坐。更爲詳問取招後。仍又相考文案。論理覆啓。又啓言。罪人咸載若。依　先朝受敎。爲先放送。而所供如此。請上裁。敎以。近來民習不古。此等訴冤之事。不可一一取信。至於本事。關係人命。而眞如渠所供。法外酷刑一款。可謂罪上添罪。令道伯親執嚴査狀聞。而萬一拘於顔私。不以實登聞。是豈朝家委遣之本意。此意竝以措辭行會。
정조 8년 · 강
命擊錚罪人鄭守敬。自本曹懲治。宮底弊瘼。詢問決處。
정조 8년 · 목
刑曹啓言。再昨動駕時。東部居鄭守敬。衛外擊錚。故取考原情。則旣非關於四件之內。則原情勿施。自臣曹請考律勘處。允之。敎以。近來動駕。絶無擊錚之事。今番數次展拜之行。觀光人特命勿禁。果然有此許多原情矣。然此事則極爲猥屑。自本曹懲治。卿旣兼　本宮提調。 宮底居民弊瘼疾苦。續續詢問。就議都提調。可以決處者。劃卽決處。可以稟處者。亦卽稟裁。
정조 8년 · 강
命時囚金禧燮等議處。
정조 8년 · 목
義禁府啓言。前佐郞金禧燮。瑞興府使尹光濩原情。泛稱遲晩。請竝刑推得情。竝敎以。分揀放送。又啓言。熊川前縣監李永耉。大邱前判官洪元燮原情。泛稱遲晩。請竝刑推得情。竝敎以。除刑推議處。
정조 8년 · 목
予曰。畿伯進前。道內民情何如。頤之曰。列邑之民。賴朝家惠恤。姑免顚連。而當此春窮。艱楚之狀。甚爲可悶矣。予曰牟麥當何如云耶。今年若又不實。則此將奈何。民間亦有騷動否。頤之曰。春寒尙峭。牟麥果爲可慮。而今春節候甚晩。解土後可以揣知。而民間騷動。姑不大段矣。予曰。何間當發巡耶。頤之曰。將待日晷之稍長以發矣。予曰。民間亦多涉疑之疾乎。頤之曰。輪感之症。姑不熾盛。而間亦有之。雖未必其涉疑與否。而似是寒暖不調之致矣。予曰。死亡之患。亦有之耶。頤之曰。死亡之憂。亦不至於大段矣。予曰。根耕亦在何時乎。頤之曰。似在四月中旬矣。予曰。此外亦有可奏事乎。頤之曰。見今解土不遠。種牟在卽。今年比前廣耕。然後饑餒之餘民。可繼糧資活。而昨年牟還。因惠堂所奏。有折半留庫之命。從前四分一留庫者。今爲折半。則種子不足。可以推知。依前四分一留儲。其餘竝許加分事。請下詢廟堂。予曰。依爲之。予曰。桂坊薦。卿已爲之乎。頤之曰。非故非親。難諳才諝。而所聞不如所見。當從近爲之矣。
정조 8년 · 강
命兪彦鎬家柩材。以價本參酌題給。
정조 8년 · 목
敎曰。行司直兪彦鎬遭故云。令該曹柩材以價本參酌題給本家。以示朝家尊年之意。
정조 8년 · 강
諭全羅監司趙時偉。
정조 8년 · 목
全羅監司趙時偉以分賑饑口追付事馳啓。敎以。卿豈嫺於古文詞。而不嫺於吏文。尋常文簿。有此憂憂難解之病乎。以此狀辭觀之。木訥自如。曉暢無期。此等在卿。未必不爲長處。朝家披閱之際。費盡許多精神。後必惕念。無或如前執拗事回諭。
정조 8년 · 강
命湖南端午物饍價米。原賑穀中添補。
정조 8년 · 목
全羅監司趙時偉以進上蠲停價米磨鍊分賑狀馳啓。敎以。三名日物饍。旣皆停止。則端午物饍。豈可諉以不入於三名日。按例封進乎。惠廳之不經筵稟。依例封進之意題送。俱甚不察。該道伯該堂倂推考。卽令廟堂。三懸鈴行會。端午條價米七十九石零。與前劃價米一千八百六十石零。事當通同補賑於別巡。而別巡饑口與穀物。已云相準排備。期日又在再明。到今勢難推移變通。雖是數十包之穀。便是吾民口吻中物。不宜仍令會錄於公用之簿。原穀賑中添補之意。一體行會。
정조 8년 · 강
命大嬪宮守直。令內侍府差定。無後大君公主王子王姬塋域。申飭列邑修治。
정조 8년 · 목
敎曰。　大嬪宮祠宇。事體莫重。自在　先朝。時節享祀。必命如儀設行。近聞宮結代盡出稅後。該宮所屬。以其無料布。擧皆渙散。主管無人。欠潔之事。不一而足云。大有違於　先朝受敎。此事不可無一番定制。　宮享　墓享饌品用小牢。旣自太常措辦。而奠獻之人。褻慢莫甚。此後仲朔　宮享。節日　墓享。中使主管行事。又復稱頉。潛令無料之宮人下屬替行。自內侍府各別論罪之意嚴飭。丙申年以守直官隸事有定式。而尙無文蹟。不得擧行云。守直中官二人。以無料宮屬中差定。折受出稅時。雇軍混罷。此則依前仍置。而名數以四名擧行事。分付各該曹。俄因　本宮事遍問之。則無後大君公主祠版之自壽進宮主祀者。京廟聞依丙申定式遵行云。而各墓之在畿邑者。禁草禁伐。有名無實。自畿營申飭列邑。俾無如前抛置。因此思之。王子王姬塋域之因其子孫零替。鞠爲荒蕪之場。必多其處。亦令畿伯。申飭列邑。差待賑後農隙。皆修治。物力報惠廳會減。修治處形止。依年前嶺南前代　陵寢修治時例。預先條列狀聞事。竝令廟堂行會。
정조 8년 · 강
命設賑。月終都數統錄。申飭兩道伯。
정조 8년 · 목
敎曰。自昨年定式。諸道設賑處。不待月終之限。飢口穀物數爻。逐巡條錄登聞。待月終三巡畢分。其都數統錄狀聞。諸道旣皆依此遵行。惟沁都湖南關東。如前循襲。俱不逐巡登聞。沁都纔下別諭申飭。而兩道又復因循。此殆廟堂之昨年傳敎。初不遍領。今番飭諭。又不竝及而然。當該有司堂上。自政院詳考月日。査出捧現告。從重推考。卽令廟堂更加申飭湖南關東道伯處。
정조 8년 · 강
正言李萬應陳疏乞遞。仍懲討。賜批。
정조 8년 · 목
疏略曰。臣恩除之下。偃處鄕廬。實非義分。踼蹶登道。路遇大雨。宿祟風眩。挾感簁劇。以病以情。承膺無路。乞亟鐫削。噫。鄭妻之千妖萬慝。實爲厚麟之窩窟。龜柱之元惡大憝。乃是量翼之根柢。而尙逭當律。國榮之凶圖。德相之逆心。樂純則挾其侄而跳踉。煥億則憑乃叔而慫慂。此外諸賊之懲討。一任寬緩。無所懲畏。寧不寒心哉。願亟施王章。批以。已諭於諸批矣。爾其勿辭察職。
정조 8년 · 강
長湍幼學黃默等五百五十七人。聯疏請忠靖公禹玄寶配祠之典。賜批許之。
정조 8년 · 목
疏略曰。高麗侍中丹陽伯忠靖公禹玄寶。卽祭酒倬之孫也。與鄭夢周學同師仕同朝。時平則興學而善俗。世難則矢志而抗義。事業之宏。節行之卓。無不同者。而國家所以旌褒而敦獎之者。亦無所不同。獨其院宇未遑。俎豆無地。不得與夢周同享於崧陽之祠。斯豈非淸朝之缺望者耶。亟許配食於崧陽之祠。批以。禹玄寶之迄未配食於崧陽。豈非欠典。所請依施。
정조 8년 · 강
命忠靖公禹玄寶追配日。賜祭崧陽書院。
정조 8년 · 목
敎曰。纔因京畿儒生上疏。批旨許施。而忠靖公禹玄寶子孫。雖在支庶。勿侵軍保。勿入汰講之刑。曾有　列朝受敎云。近來果能遵行乎。令該曹申飭。追配日。當賜祭於崧陽書院。獻官依向日表節祠例。以守臣爲之。
정조 8년 · 강
命閣臣遭故。致賻致弔勸肉。定式載日記。
정조 8년 · 목
敎曰。閣臣遭故。慰問之擧。不可無一定之式。參酌可倣之例書下。以此載之日記。遭故日。遣閣屬致賻。成服日致弔勸粥。卒哭後勸肉。今番二提學家在外邑。勢難如式爲之。致賻致弔勸粥。不必分日爲之。閣屬官下去日。先致賻儀。次行致弔。翌朝勸粥。而勸肉則待卒哭爲之。本閣知悉。
정조 8년 · 강
放定配罪人金龍國。
정조 8년 · 목
刑曹啓言。擊錚罪人金成大更推。則欲令其父獲蒙宥還之恩。而所犯旣係莫重。論勘自有首從。有不可遽議疏釋。請置之。敎以。所犯手勢至凶。情理切慘。當壬寅冬大赦之日。似此罪名數人。因大臣覆難。不得已竝置仍秩。而觀此其子原情。渠以渠父未蒙宥還之澤。人子至情。有此鳴冤。似不至太無嚴。容有可恕之端也。同罪是在老味其矣叔龍德及韓者斤老味。俱獲蒙放。則其矣父龍國耳亦。未霑一視之典。不無斑駁之嫌。晉州牧定配罪人金龍國。特爲放送。
정조 8년 · 강
命瑞興縣監尹光濩。待明朝捧供。
정조 8년 · 목
因義禁府囚單子。敎以。待明朝。捧供以聞。
정조 8년 · 강
命三司之臣。各陳匡救之說。
정조 8년 · 목
敎曰。見今饑饉荐仍。★(疒+周)瘵溢目。予方日夜憧憧。不知何以濟活。際又災沴疊見。前月有星孛之變。今曉聞地動之響。噫。此何等時也。君臣上下政宜抖摟奮勵。以盡修省之道。次對明日來會。噫。百千病皆坐言路之不闢。而間或値求言之會。未聞者。卽寡躬愆尤。時政疵纇也。三司之臣。須悉此意。明日賓筵。各陳匡救之說。對揚予求助之至意。
정조 8년 · 강
玉堂聯箚陳勉。賜批。副應敎李兢淵。校理林濟遠。副校理林道浩。修撰李鼎運。
정조 8년 · 목
聯箚略曰。自古人君弭災之道。不越乎恐懼修省此四字。而數年以來。天災時燮。式月斯生。旣於歲初。天譴於上。又未月餘。地告於下。丁寧諄複。不啻耳提面命。不可誣也。卽伏見傳敎下者。警懼之意。奮發之敎。溢於十行。至於言路之不闢。爲第一病欛。大哉聖人之言也。夫古之樂聞諫者。豈必其言之皆當於心而合於理哉。先祛吾心之定準。自處於大公至正之域。而積其誠意。無所礙格。然後上好下甚。有感必應。匡直之言。繩糾之論。自然自至矣。噫。殿下之所自任者。不在於三代之下。而未有一政一事。眞可以聳動群聽。度越常情。此所以臣等之言。未暇及於政法。而懲討一事。最爲文具中文具。許多凶逆。前後層出。元惡大憝。晏然自在。古今天下。寧有是耶。亟降明命。孥之誅之。使義理夬伸。批以。縷縷箴警。皆向一人身心上。痛陳對症之劑。爾等不負論思之責。深庸嘉之。更欲加意體察矣。
정조 8년 · 강
命十一日輪對爲之。
정조 8년 · 목
以李亨逵爲大司憲。安聖彬爲大司諫。李頤祥爲執義。李行源爲司諫。洪宗藎爲獻納。安鼎大爲掌令。趙弘鎭申耆爲正言。金文淳爲同敦寧。李性源爲知經筵。
정조 8년 · 강
左右捕廳以　順陵　神御牀別紋席偸竊人捉得啓。
정조 8년 · 목
該廳啓言。左右廳卽定校卒。多歧廉探。賊人前守僕金命得捉得。而竝其所偸別紋席。搜出持來。敎以。厥漢移送刑曹。嚴刑取招。捉納捕校。令兵曹相考前例論賞。
정조 8년 · 강
命時囚尹光濩議處。
정조 8년 · 목
義禁府啓言。瑞興前縣監尹光濩原情。泛稱遲晩。請刑推得情。敎以。除刑推議處。
정조 8년 · 목
南壇三角山漢江　節祭在明日也。
정조 8년 · 강
行晝講及次對于誠正閣。知事李★(土+甲)。特進官蔡弘履。承旨金載瓚。玉堂林濟遠李鼎運。假注書李敬五。史官金健修金鳳顯。宗臣西淸君熤。武臣趙圭鎭。
정조 8년 · 목
講孟子。○敎曰。大臣備局堂上引見。○右議政金熤曰。昨因災異。有賓對之命。臣不敢以服制私義。偃便在家。趨走登筵。而第今仁愛之天。警告非一。以其災則地動也。地屬陰。其應在下。苟究厥咎。咎在輔相。如臣無似。劃卽斥退。改卜賢德。予曰。此近。應文。非卿之過。災不虛生。必有所召。苟究厥由。莫非予一人不格天心之致也。念予臨御以來。無一攸爲。國計民憂。憂虞鴻洞。以至仁愛之告。無歲無之。而至於今年。星文聘怪。曾未幾何。地災示警。仰觀俯察。予實反躬之不暇。在輔相何有。如有嘉猷之可輔不逮者。惟望諸臣之各敷意見焉。熤曰。反躬之敎誠得當。然有所不必然者。雖以堯舜文武之聖。何嘗獨自做治哉。必待輔相得人。領相引疾。左相呈由。如臣無似。獨據此職。今臣斥退之懇。實非應文矣。予曰。今若以堯舜文武之聖。引喩於今日。則予何敢擬議於堯舜之治。熤曰。堯舜之時。猶爲致愼於置相。則況今艱虞之時。不擇乎輔相。而尙何望挽回世道。孚格天心乎。予曰。以予否德。遭此莫可爲之時。將何以着手故將去耶。此予所以惕然自歎者也。熤曰。俄者禁將事。似聞有實病云。而將臣之以病辭免。極涉未安。卽伏見傳敎下者。此亦臣昏憒之致。不能董飭而然。誠不勝惶悚矣。予曰。佩符之臣。事體不但自別。且聞日前殿座時。來詣闕外云。其病之可强。從可知矣。今忽以病爲辭者。揆以分義。誠極未安。故予所慨惜者此也。豈有深意於卿等。卿之所引過矣。又敎曰。領左相箚子。何時入來乎。同副承旨金載瓚曰。廳座時入來矣。予曰。大臣疏箚。何等重大。而廳座時到院。晝講詣閤之後。始爲入啓何也。承旨退出後。査問委折也。又敎曰。領左相箚語誠好矣。領相之告君忠實。左揆之指陳剴切者。無非擔着寡躬。言甚的當。予實歎賞不已也。熤曰。京畿監司沈頤之。頃以還上留庫中七萬石。特許加分事。請令廟堂稟處。而日前次對筵中。左相以許施覆奏蒙允矣。卽聞伊日入侍注書忘漏於擧條中。尙不得擧行云。注書則拿處。更以七萬石加分覆奏許施之意。出擧條。俾爲趁卽擧行。予曰。依爲之。當該承旨罷職。又敎曰。政官牌招開政。予曰。在院承旨有幾人乎。載瓚曰。右承旨有親病出去。左副承旨呈告後。須資出去矣。又敎曰。備堂中有奏事者。次第陳奏。藥房提調徐有隣曰。寧海居幼學朴師周上言回啓判付內。就議大臣。論理稟處事命下矣。就議于諸大臣。則領府事金尙喆。領議政鄭存謙。病不收議。判府事徐命善李徽之。皆以爲朴毅長。旣贈正卿之職。宜有易名之典云。左議政李福源以爲贈判書朴毅長事蹟。以懲毖錄觀之。戰守實狀。有不可誣。生時三次陞秩。歿後正卿追贈。其在激勸之道。宜有表章之擧云。右議政金熤以爲壬辰之難。節度使朴晉之用震天雷。克復慶州之事。在國朝寶鑑。而朴毅長功績。不見首尾。或者爲晉所奪。果如朴師周上言中所陳耶。毅長之於慶州。二年判官。七年府尹。或戰或守。保有東京者。實是偉績。而易名之典。似不至爲太濫云。而皆請上裁矣。諸大臣之意。或以爲當或以爲不濫。其在激勵之道。宜有易名之典。而就考寧海府邑誌。則有曰朴毅長壬辰之難。克復東都。爲尹七年。賊兵不敢近。列邑獲全。贈戶曹判書。鄕人立廟祀之云。戰守之功。果足徵信。而但懲毖錄所載。與上言內辭意。詳略不同。且比之立慬死事。稍有間焉。易名重典。恐難輕議。請上裁。予曰。此事何如。果載于　寶鑑乎。熤曰。此是　宣廟朝事。而載在　寶鑑中。毅長雖非慶州之捷。其且戰且守。捍禦嶺海之功大矣。予曰。尙闕易名之典。實爲欠事。到今追謚。未知爲濫褻。諸大臣意。亦無大段參差。贈判書朴毅長贈謚一款。特爲許施。予曰。桂坊薦。今則盡爲。入來者甚多。熤曰。人之聞見。不甚相遠。故一人之疊入。勢似然矣。予曰。申飭吏曹。不多日內。盡爲薦入。敎曰。念今荐饑之餘。民間罄竭。藉使今年幸而有秋。秋捧米似是不易。然則必不免爲以錢捧錢之歸矣。今雖許施。殊未保其終能無弊也。予曰。明政殿則有兩邊之十字閣。或藏儀仗。或置風物。而至於仁政殿。則藏樂之所。卽是月廊。旣無軒壁。且近於禁旅番接之所。使莫重樂器。藏在汚穢之中。已極未安。而況有閪失之弊乎。年前黃鍾之失。職由於此。偸竊樂器。在法當死。此亦爲可悶。由此由彼。不可不略加修葺。戶判與本院提擧。看審便否以奏宜矣。予曰。在昔　先朝二十餘年停講之餘。自丁丑復開講筵。雖當倦勤之後。不廢三講之規。動學好問之德。嗚呼至矣。今予何敢望　先朝。而每一念及。實不勝惕然于心矣。予曰。憲府下臺無所啓乎。諫臺姑爲就座。憲臺更爲進前。掌令安鼎大進伏。移時無所陳之語。予曰。無所達之事乎。諸臺以次進前。予曰。臺諫旣已進前。無一言所陳。而還爲就座。極爲未安。予曰。入居錢。出自元結乎。出自身貢乎。曾經道臣者。可以知之矣。工曹判書趙時俊曰。嶺南則出自元結矣。大司憲李亨逵曰。嶺南則臣雖不知。而關東則卽是驛民之身貢也。予曰。諸般身役。旣皆蕩減。則惟此入居錢。旣知其出自身貢。而不爲之蠲減。則豈是朝家一視之本意乎。
정조 8년 · 강
許施畿營牟還加分之請。
정조 8년 · 목
右議政金熤啓言。日昨筵中。京畿監司沈頤之所啓。以爲昨年牟還。有折半留庫之命矣。種子不足。依前四分一儲留。其餘竝許加分事。請下詢廟堂處之矣。目今春序向殷。牟耕時急。依道臣所請。請許施。從之。
정조 8년 · 강
遞承旨朴祐源趙鼎鎭。
정조 8년 · 목
敎曰。右承旨左副承旨俱有實故。竝許遞。
정조 8년 · 강
命決獄案及月終錄。隨其決折修入。
정조 8년 · 목
訓鍊大將具善復啓言。禁府決獄案。例於季朔修入。故昨年季冬。決獄案啓請後。姑爲未下修入。而第修正之時。每以囚人之就囚日子爲次。或有先囚人之決折。在於後囚人決折之後。則未免疊書。有煩睿覽。今後則決獄案及月終錄啓。隨其決折之次第修入似好。從之。
정조 8년 · 강
命訓局料米預下事。後日筵中稟處。
정조 8년 · 목
宣惠堂上徐有隣啓言。訓局卜馬軍料米一千四百石。以均廳明年給代條中預下事。頃因訓將筵稟。以其事關軍兵。特敎許施。臣於伊時不敢據例爭執。溺職之罪。實無所逃。取考本廳事目。則　先朝受敎。至爲嚴重。毋論各衙門各營。如或違式稱貸。則提稟請罪事。昭載綸音。均廳預下。初非可論。至於賑廳。則兩年發賣。米儲罄竭。來頭排巡。不遑自恤。奚暇念及於訓局乎。由前由後。變通無路。訓局預下米。依事目請置之。敎以。此事實爲難處矣。事係軍需。朝家宜有所顧念。而旣有受敎。則亦不可刱出無例。大臣之意何如。右議政金熤曰。惠堂若是持難。係是職分內事。固不可謂過矣。而訓局事。旣無從他變通之道。則此誠兩難而無好策矣。朝家於此有難指一爲敎。訓將與惠堂退而更加商量。後日筵中。從長稟處似宜矣。從之。
정조 8년 · 강
命三陟越松鎭卒身布。一依丁丑年例區劃。
정조 8년 · 목
宣惠堂上徐有隣啓言。須因原春監司狀啓。三陟越松兩鎭鎭卒身布蕩減代。自賑廳給代事。大臣筵稟蒙允矣。溯考前例。則丁丑年本道災歲時。有詳定餘錢。或常賑耗穀。推移給代之事。今番一依丁丑年例。就此中區劃之意。請知委道臣。從之。
정조 8년 · 강
命平陵祥雲入居錢蕩減。
정조 8년 · 목
敎曰。仍言端聞之。平陵祥雲兩驛入居錢。非實結所出。驛人身貢云。而前伯年分狀啓中。只請待明秋停退。伊後綸音。無論良役驛役。以貢爲名者。嶺以東全數蕩減。而獨此一款。未免遺漏云。驛卒亦民也。民役則蕩減。驛役則停退。必有向隅之歎。又涉斑駁之嫌。一依他身貢例。兩驛入居錢。特爲蕩減之意。卽爲行會。
정조 8년 · 강
命兵布戶料。依例施行。
정조 8년 · 목
戶曹判書鄭一祥啓言。大小營繕之役。戶料兵布。自是規例。而近年以來。役事匠料。戶曹專當上下。兵布則因循不爲推來。昨年以前兵曹未下之匠布。計數推來。此後則兵布戶料。依例施行之意。請分付兵曹。從之。
정조 8년 · 강
命繼後文書。生進幼學則居住區別書錄。
정조 8년 · 목
禮曹判書嚴璹啓言。繼後文書。卽正人倫之事。關係甚重。而自前啓目中。不書繼後人居住。故見其文書。不知爲何方人。事甚疏略。今後則朝官外。生進幼學則以某部某邑區別書錄。俾重其事面似好。從之。
정조 8년 · 강
命江都帳籍藏置。待秋擧行。
정조 8년 · 목
漢城判尹金履素啓言。每式年成籍後江都件。翌年二月。例自臣府郞官持往江都。舊籍曝曬後。竝與新籍藏置矣。庚子式帳籍藏置時。本院草記。有待秋擧行之命。蓋以災年貽弊故也。今番則何以爲之。敎以。待秋擧行。
정조 8년 · 강
命摠戎廳需耗米代錢捧留者。分給民間。待秋還捧。
정조 8년 · 목
摠戎使李昌運啓言。本廳需耗米。旣以錢捧。所當貿米支放。而市直不相適。無路貿米。故除出留庫餉米。以作支放。而所捧代錢。待秋還作餉米事。自廟堂稟處蒙允矣。今此所捧錢之換作餉米。不但市價刁登。萬餘兩作米之際。易致生弊。徒貽遷就之患。目今畿邑民情。皆慮還分之不敷。以此需耗米代錢之捧留者。分給民間。待秋以米還捧。俾充留庫米推移之數。實爲公私兩便。請下詢大臣。予詢曾經摠戎使。各陳所見。訓鍊大將具善復曰。摠廳支放。旣以留庫米筵稟貸下。則事當貿米還充。而近年以來。貿遷之道。與前大異。實無其由。今以該廳需耗米代捧錢。從民願分給後。待秋成。以米捧上。還充元餉。事甚兩便矣。御營大將徐有大曰。旣以元餉筵稟貸用。則當以各邑需米代錢。與耗條代錢。貿米還充。而近來貿米之道甚難。不可不以錢還分。待秋以米捧上。則於本廳似好矣。予詢大臣。右議政金熤曰。卽令貿米。實是行不得之事。以錢分還。待秋納米。似便宜矣。從之。
정조 8년 · 강
皇壇　太廟　文廟　景慕宮風物樂器修補。命一體擧行。
정조 8년 · 목
掌樂提調徐有防啓言。向來　太廟臘　享祭時。祭享所用風物樂器。戶禮堂春奉審時。本院提調一員進去。眼同執頉。趁卽修補事命下矣。　皇壇文廟　景慕宮。所當一體擧行。而宜有筵稟定奪者。故敢達。從之。
정조 8년 · 강
大司憲李亨逵陳勉。賜批。
정조 8년 · 목
亨逵啓言。星孛之變纔消。地震之災斯生。是何仁天之警告。丁寧諄複。至此之極也。殿下懋實之功。猶有所未盡而然歟。殿下以言路之不闢。屢發中朝之歎。臣愚以爲言路之廣開。莫若近日。歲首朝參。而羣僚千百言。罔非袞職闕遺。時政得失。體念之批。覆奏之命。不過應文而止耳。益勉實字上下工。俾答天譴。批以。所啓甚好。當體念矣。又啓言。元良岐嶷。睿智夙就。繞膝扶牀。習熟見聞者。惟在殿下身敎。繼自今日開法講。無或有作輟之歎焉。批以。所啓亦好。當於機務之暇。頻欲開講矣。仍敎曰。在昔　先朝二十餘年停講之餘。自丁丑復開講筵。雖當倦勤之後。不廢三講之規。勤學好問之德。嗚呼至矣。今予顧何敢望　先朝。每一念及。實不勝惕然于心矣。此後則胄筵自當頻開。迨今之時。予將欲頻頻晝接矣。
정조 8년 · 강
飭廟堂銓衡方伯守令玩愒之弊。
정조 8년 · 목
大司憲李亨逵啓言。有君無臣。識者之歎久矣。以言乎廊廟。則惟以簿書期會。董飭羣僚。而未聞有論道經邦之術。以言乎銓衡。則推以門閥高下。排擬官職。而未聞有鑑別賢愚之美。以言乎臺閣。則惟以違牌在外爲能事。而未聞有鯁直敢諫之風。以至於方伯守令。幾皆因公濟私。而不以生民休戚爲己任。至尊獨勞於上。而臣下無擔着之人。甚至於抄戶之微。賑粟之細。亦莫不致勤宵旰之憂。似此規模。寧不慨然。請申飭廟堂。另加董正。俾無因循玩愒之弊焉。從之。
정조 8년 · 강
罷大司諫安聖彬。獻納洪宗藎。正言趙弘鎭職。
정조 8년 · 목
大司憲李亨逵啓言。今日賓對。卽我聖上遇災修省。特命進定。而諫院違牌。至於三人之多。大司諫安聖彬。獻納洪宗藎。正言趙弘鎭。請罷職。從之。
정조 8년 · 강
重推掌令安鼎大。
정조 8년 · 목
敎曰。今日不言臺諫。從重推考。
정조 8년 · 강
掌令宋銓啓請振紀綱禁奢靡。賜批。
정조 8년 · 목
銓啓言。近日紀綱。可謂末如之何矣。殿下一事才已修擧。一事又復解弛。今日旣勤董飭。明日又復頹惰。以至節目間微細之事。而每勤振刷。惟思因循。若是而其何望治之從欲。政惟徯志耶。請益加奮勵。振肅紀綱焉。批以。所啓甚好。當留意矣。又啓言。財用有國所重。而目今大農之入不加。蔀屋之藏垂罄。財於何聚。蓋爲一奢字有以耗之耳。豈不大加寒心哉。請嚴禁奢靡。崇獎廉素。以爲裕財足用之道焉。從之。
정조 8년 · 강
飭列邑學政及館驛馬戶之弊。
정조 8년 · 목
持平金寅燮啓言。列邑學政之頹弛。莫近日若。猥賤無識之類。冒錄雜處。雅飭自修之士。恥與同列。冬夏羣居。未聞絃誦之聲。春秋釋菜。便作嘑呶之坊。若是而尙何望作成興起之效耶。請另飭守宰。一依太學課製。修明學校之政焉。從之。又啓言。館驛之役。所以傳朝廷之命令。通四方之血脈也。其所關係。不輕而重。而挽近以來。凋弊特甚。驛屬視以賤役而自充軍伍。馬戶多負流債而預賣復結。村閻之空。幾至八九。而或有絕站之患。使客之行。無以接應。而多有雇馬之弊。朝家置傳之意。果安在哉。爲郵官者。不恤殘戶。旣失喂馬之政。爲邑宰者。利其簽丁。不顧驛路之重。若此不已。其流之弊。將止於無驛而止。誠爲悶然。請飭諸道臣。講究矯弊之道。使館驛得以復古焉。從之。
정조 8년 · 목
同副承旨金載瓚啓言。持平金寅燮傳啓之際。擧措慌亂。奏語糢糊。請推考。批以。生疏所致。勿推。又啓言。寅燮旣有承宣之請推。則所當卽引避。而傳啓之後。嘿無一語而退。揆以臺體。誠甚未安。請推考。從之。